Bokser wag nog op polisie | Maroela Media
Bokser wag nog op polisie
Dingaan Thobela Foto: africa.widmi.com
Die voormalige wêreldkampioen, die bokser Dingaan Thobela, sê hy wag twee maande ná ŉ inbraak by sy huis nog steeds om iets te hoor van die polisie.
“My seun het tydens ŉ uitkenningsparade een van die mans identifiseer,” het Thobela aan Sapa gesê. “Ek het sedertdien nog nie weer iets van die ondersoekbeampte gehoor nie.”
Dingaan, wat ook as die “Roos van Soweto” bekend staan, het die saak by die Sandton-polisiestasie aangemeld nadat inbrekers in Desember 2013 op sy huis in Kelvin, Johannesburg, toegeslaan het. Die diewe het televisiestelle, juwele en ander huisware gebuit.
Thobela se 17-jarige seun is glo hardhandig behandel toe hy vir hulle ŉ kluis moes oopsluit. Hy was in daardie stadium alleen by die huis. “Hy is nog steeds getraumatiseer. Hy wil nie alleen in die huis bly nie,” het Thobela gesê.
Die polisie in Sandton was nie dadelik vir kommentaar beskikbaar nie. -SAPA
beroof huisroof polisie
Polisie is NOOIT beskikbaar nie, wat nog v ” nie dadelik beskikbaar nie”!!!!